CELEX: E2016C0138
Language: mt
Date: 2016-06-28 00:00:00
Title: Deċiżjoni tal-Awtorità ta' Sorveljanza tal-EFTA Nru 138/16/COL tat-28 ta' Ġunju 2016 li tawtorizza lill-Iżlanda biex ikollha deroga mir-Regolament (KE) Nru 216/2008 tal-Parlament Ewropew u tal-Kunsill fir-rigward tad-dispożizzjonijiet eżistenti dwar il-ħruġ ta' ċertifikati ta' ajrunavigabbiltà għall-inġenji tal-ajru importati [2016/2013]

17.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 310/84
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 138/16/COL
   tat-28 ta' Ġunju 2016
   li tawtorizza lill-Iżlanda biex ikollha deroga mir-Regolament (KE) Nru 216/2008 tal-Parlament Ewropew u tal-Kunsill fir-rigward tad-dispożizzjonijiet eżistenti dwar il-ħruġ ta' ċertifikati ta' ajrunavigabbiltà għall-inġenji tal-ajru importati [2016/2013]
   L-AWTORITÀ TA' SORVELJANZA TAL-EFTA,
   
      Wara li kkunsidrat l-Att imsemmi fil-punt 66n tal-Anness XIII tal-Ftehim ŻEE,
      
         Ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE
          (1)
         , kif emendat (“l-Att”),
      kif adattat għall-Ftehim ŻEE bil-Protokoll 1 tiegħu, u b'mod partikolari l-Artikolu 14(6) u (7) tal-Att,
   
   Wara li kkunsidrat l-opinjoni tal-Kumitat tat-Trasport tal-EFTA mogħtija fl-10 ta' Ġunju 2016.
   Wara li kkunsidrat id-Deċiżjoni 103/13/COL tal-Awtorità ta' Sorveljanza tal-EFTA (“l-Awtorità”) tat-13 ta' Marzu 2013 li tagħti s-setgħa lill-Membru tal-Kulleġġ b'responsabbiltà speċjali għat-Trasport sabiex jieħu ċerti deċiżjonijiet u miżuri (id-Dokument Nru 578349).
   Billi:
   L-Iżlanda nnotifikat lill-Awtorità ta' Sorveljanza tal-EFTA u lill-Aġenzija Ewropea għas-Sikurezza fl-Avjazzjoni (l-“Aġenzija”) permezz ta' ittra ddatata l-25 ta' Frar 2016 (id-Dokument Nru 794710), bil-ħsieb tagħha li jkollha deroga mill-punt 21.A.174(b)3(ii) tal-Anness I (il-Parti-21) tal-Att imsemmi fil-punt 66p tal-Anness XIII tal-Ftehim ŻEE (ir-Regolament tal-Kummissjoni (UE) Nru 748/2012 tat-3 ta' Awwissu 2012 li jistabbilixxi regoli ta' implimentazzjoni għaċ-ċertifikazzjoni tal-airworthiness u ambjentali ta' inġenji tal-ajru u ta' prodotti, partijiet u tagħmir relatati, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni
       (2)
      , kif emendat) (“ir-Regolament (UE) Nru 748/2012”), kif adattat għall-Ftehim ŻEE permezz tal-Protokoll 1 tiegħu.
   Skont il-punt 21 A.174(b)3(ii) tal-Anness I (il-Parti-21) tar-Regolament (UE) Nru 748/2012, kull applikazzjoni għal ċertifikat tal-ajrunavigabbiltà, għal inġenju tal-ajru importat minn pajjiż terz, għandha tinkludi dikjarazzjoni mill-awtorità kompetenti tal-Istat fejn l-inġenju tal-ajru huwa rreġistrat jew kien irreġistrat, li tirrefletti l-istat tal-ajrunavigabbiltà tal-ingenju tal-ajru fir-reġistru tiegħu fiż-żmien tat-trasferiment. Madankollu, f'xi każijiet tali dikjarazzjoni ma tkunx disponibbli u ma tkunx tista' tinkiseb. L-Iżlanda bi ħsiebha għaldaqstant li ġġib deroga mir-rekwiżit li tali dikjarazzjoni tiġi inkluża.
   Fid-deċiżjoni tagħha tas-6 ta' Frar 2014, il-Kummissjoni Ewropea awtorizzat lill-Isvezja biex ikollha deroga mill-punt 21.A.174(b)3(ii) tal-Anness I (il-Parti-21) tar-Regolament (UE) Nru 748/2012, u li ġġib deroga mir-rekwiżit biex tiġi inkluża din id-dikjarazzjoni (3).
   Din id-deroga tapplika sakemm tiġi adottata u ssir applikabbli emenda li ssolvi din il-kwistjoni, bħala parti mill-kompitu tat-tfassil tar-regoli RMT.0020, tas-Subparti H (iċ-Ċertifikat tal-Ajrunavigabbiltà u ċ-Ċertifikat Ristrett ta' Ajrunavigabbiltà) tal-Anness I (il-Parti-21) tar-Regolament (UE) Nru 748/2012.
   Il-kompitu tat-tfassil tar-regoli, l-RMT.0020, issa ġie amalgamat ma' kompitu tat-tfassil tar-regoli ieħor, l-RMT.0278 (l-Importazzjoni ta' inġenji tal-ajru minn sistemi regolatorji oħra, u l-Parti-21, ir-rieżami tas-Subparti H) u bħalissa avviż dwar it-tfassil tar-regoli propost qiegħed fl-istadji finali ta' adozzjoni mill-Aġenzija Ewropea għas-Sikurezza fl-Avjazzjoni.
   Fuq il-bażi ta' dan ta' hawn fuq, l-Awtorità kkonkludiet li d-deroga nnotifikata tal-Islanda tissodisfa r-rekwiżiti stipulati fl-Artikolu 14(6) u (7) tal-Att.
   Il-miżuri previsti f'din id-Deċiżjoni huma skont l-opinjoni tal-Kumitat tat-Trasport tal-EFTA.
   ADOTTAT DIN ID-DEĊIŻJONI:
   Artikolu 1
   L-Iżlanda jista' jkollha deroga mill-punt 21.A.174 (b) 3 (ii) tal-Anness I (il-Parti-21) tal-Att imsemmi fil-punt 66p tal-Anness XIII tal-Ftehim ŻEE (ir-Regolament tal-Kummissjoni (UE) Nru 748/2012 tat-3 ta' Awwissu 2012 li jistabbilixxi regoli ta' implimentazzjoni għaċ-ċertifikazzjoni tal-airworthiness u ambjentali ta' inġenji tal-ajru u ta' prodotti, partijiet u tagħmir relatati, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni, kif emendat) (“ir-Regolament (UE) Nru 748/2012”), kif adattat għall-Ftehim ŻEE permezz tal-Protokoll 1 tiegħu, u taċċetta applikazzjonijiet għal ċertifikat ta' ajrunavigabbiltà għal inġenju tal-ajru importat minn pajjiż terz, mingħajr dikjarazzjoni mill-awtorità kompetenti tal-Istat fejn l-inġenju tal-ajru huwa rreġistrat jew kien irreġistrat, li tirrefletti l-istat tal-ajrunavigabbiltà tal-ingenju tal-ajru fir-reġistru tiegħu fiż-żmien tat-trasferiment.
   Din id-deroga għandha tapplika sakemm tiġi adottata, u ssir applikabbli għall-Istati tal-EFTA, emenda li ssolvi din il-kwistjoni bħala parti mill-kompitu tat-tfassil tar-regoli RMT.0278, tas-Subparti H (iċ-Ċertifikat tal-Ajrunavigabbiltà u ċ-Ċertifikati Ristretti tal-Ajrunavigabbiltà) tal-Anness I (il-Parti-21) tar-Regolament (UE) Nru 748/2012.
   Artikolu 2
   L-Istati kollha tal-EFTA għandhom ikunu intitolati li japplikaw l-istess miżuri li ssir referenza għalihom fl-Artikolu 1, skont il-kundizzjonijiet imsemmijin fl-Anness ta' din id-Deċiżjoni, u suġġetti għall-obbligu ta' notifika stabbilit fl-Artikolu 14(6) tal-Att.
   Artikolu 3
   Din id-Deċiżjoni hija indirizzata lill-Iżlanda. Hija awtentika fil-lingwa Ingliża.
   Artikolu 4
   Din id-Deċiżjoni għandha tiġi nnotifikata lill-Iżlanda, in-Norveġja u l-Liechtenstein.
   
      Magħmul fi Brussell, it-28 ta' Ġunju 2016.
      
         
            Għall-Awtorità ta' Sorveljanza tal-EFTA
         
         Helga JÓNSDÓTTIR
         
            Membru tal-Kulleġġ
         
         Carsten ZATSCHLER
         
            Direttur
         
      
   
   
      (1)  ĠU L 79, 19.3.2008, p. 1.
   
      (2)  ĠU L 224, 21.8.2012, p. 1.
   
      (3)  L-Anness VI tad-Deċiżjoni tal-Kummissjoni 2014/69/UE tas-6 ta' Frar 2014 li tawtorizza lill-Isvezja u lir-Renju Unit li jidderogaw minn ċerti regoli komuni ta' sikurezza tal-avjazzjoni skont l-Artikolu 14(6) tar-Regolament (KE) Nru 216/2008 tal-Parlament Ewropew u tal-Kunsill (ĠU L 39, 8.2.2014, p. 60).
   
      ANNESS
      
         IL-KUNDIZZJONIJIET MARBUTIN MAL-APPLIKAZZJONI TAD-DEROGA
      
      L-awtorità kompetenti għandha teżamina d-dokumentazzjoni tal-inġenju tal-ajru u tispezzjona l-inġenju tal-ajru biex tivverifika li:
      
                  —
               
               
                  ir-reġistri storiċi tal-inġenju tal-ajru jkunu kompluti u suffiċjenti biex jiġi stabbilit l-istandard ta' produzzjoni u modifika,
               
            
                  —
               
               
                  l-inġenju tal-ajru kien immanifatturat skont id-disinn għat-tip li kien il-bażi għaċ-ċertifikat tat-tip tal-EASA. Għal dan l-għan, ir-reġistri storiċi għandhom jinkludu kopja tal-ewwel ċertifikat tal-ajrunavigabbiltà jew ċertifikat tal-esportazzjoni maħruġ għall-inġenju tal-ajru l-ġdid. Alternattivament, l-applikant għaċ-ċertifikat tal-ajrunavigabbiltà jista' jikseb dikjarazzjoni mingħand id-detentur taċ-ċertifikat tat-tip approvata mill-Istat tad-Disinn fir-rigward tal-istatus tal-produzzjoni,
               
            
                  —
               
               
                  l-inġenju tal-ajru jikkonforma mad-disinn għat-tip approvat skont ċertifikat tat-tip,
               
            
                  —
               
               
                  kwalunkwe ċertifikat tat-tip supplementari, tibdil jew tiswijiet jiġu approvati f'konformità mal-Anness I (il-Parti-21) tar-Regolament (UE) Nru 748/2012 (1),
               
            
                  —
               
               
                  id-direttivi applikabbli dwar l-ajrunavigabbiltà ġew implimentati.
               
            Fl-aħħar nett, l-awtorità kompetenti għandha tistabbilixxi li r-riżultati tal-investigazzjoni tagħha huma konsistenti mar-riżultati tal-investigazzjoni mill-organizzazzjoni li twettaq l-analiżi tan-ajrunavigabbiltà f'konformità mal-Anness I (il-Parti M) tar-Regolament tal-Kummissjoni (UE) Nru 1321/2014 (2).
      
         (1)  L-Att imsemmi fil-punt 66p tal-Anness XIII tal-Ftehim ŻEE (ir-Regolament tal-Kummissjoni (UE) Nru 748/2012 tat-3 ta' Awwissu 2012 li jistabbilixxi regoli ta' implimentazzjoni għaċ-ċertifikazzjoni tal-airworthiness u ambjentali ta' inġenji tal-ajru u ta' prodotti, partijiet u tagħmir relatati, kif ukoll għaċ-ċertifikazzjoni ta' organizzazzjonijiet relatati mad-disinn u l-produzzjoni, kif emendat), kif adattat għall-Ftehim ŻEE permezz tal-Protokoll 1 tiegħu.
      
         (2)  L-Att imsemmi fil-punt 66p tal-Anness XIII tal-Ftehim ŻEE (ir-Regolament tal-Kummissjoni (UE) Nru 1321/2014 tas-26 ta' Novembru 2014 dwar il-kontinwità tal-ajrunavigabbiltà ta' inġenji tal-ajru u prodotti, partijiet u tagħmir ajrunawtiċi, u dwar l-approvazzjoni ta' organizzazzjonijiet u persunal involut f'dan ix-xogħol, kif emendat (ĠU L 362, 17.12.2014, p. 1)), kif adattat għall-Ftehim ŻEE permezz tal-Protokoll 1 tiegħu.